ФК „Монтана“
Монтана е български футболен отбор от Монтана, който се състезава в Втора професионална футболна лига.

Играе домакинските си мачове на стадион „Огоста“, а клубните цветове са синьо, бяло и червено.

История

Предистория 
Организираният футбол в града се заражда в началото на 20-те години на ХХ век със създаването на дружествата „Левски“ и „Ботев“. След 1944 г. стартират поредица от реформи. На 10 февруари 1946 г. „Ботев“, заедно с „Юнак“ и „Спартак“, формират физкултурно дружество ЮБС 45 (Юнак-Ботев-Спартак 45). На 20 март 1947 г. то е обединено с работническо физкултурно дружество „Аврам Стоянов“, туристически клон „Пъстрина“, както и местната колоездачна и мото организация, под името „Христо Михайлов“.

След обединението 
През есента на 1949 г. следват нови промени. В града започват да се обособяват доброволни спортни организации на ведомствен принцип, най-известна от които е „Септември“. През 1957 г. те са обединени в „Септемврийска слава“, с което име клубът се състезава до 1990 г.

През 1952 г. клубът печели правото да участва във „Б“ група за първи път, като през дебютния си сезон 1952/53 завършва на 9 място от 12 клуба и остава в групата 3 поредни сезона. През 1962 г. тимът се завръща във втория ешелон и завършва на 3 място, което остава най-доброто му представяне през следващите три десетилетия. В тях клубът почти неизменно се състезава в „Б“ група, като основно заема позиции в средата на класирането.

Дебют в елита 

Пробивът настъпва през сезон 1993/94. Под ръководството на старши треньора Цветан Атанасов, заменен в хода на първенството от Стефан Павлов – Фифи Перото, е изграден стабилен състав, в който личат имената на Румен Панайотов, Илиян Антонов, Саид Ибраимов, Веселин Игнатов, Радой Христов, Веселин Михайлов, Валентин Лилов, Александър Янакиев и Володя Съйчов. „Монтана“ завършва на 2-ро място в крайното класиране след ЛЕКС (Ловеч) и за първи път в своята история печели промоция за „А“ група. Централният нападател на отбора Валери Дилов става голмайстор на дивизията с 14 попадения.

През следващите 3 години „Монтана“ е част от елитното футболно първенство. Отборът се класира на 13 място през сезон 1994/95 и на 9 място през 1995/96. В този период към изградения още от „Б“ група състав се присъединяват играчи като Михаил Ролев, Ангел Червенков, Атанас Атанасов – Орела, Анатоли Тонов и Тодор Праматаров. В състава пробива и юношата на клуба и бъдещ национал и Футболист на годината Стилиян Петров. През 1996 г. под ръководството на клубната легенда Боян Гергов „Монтана“ достига до финал за Купата на Професионалната футболна лига, където обаче губи с 2:7 след продължения от Нефтохимик (Бургас). Първият период на клуба в „А“ група завършва през сезон 1996/97, когато отборът финишира на 15 място и изпада в „Б“ група.

Завръщане в „А“ група 
Следват години, в които „Монтана“ изпада в криза. През 1998 г. отборът се свлича до „В“ група, където остава в продължение на 7 сезона. Успява да се завърне във втория ешелон едва през 2005 г. През сезон 2008/09 под ръководството на наставника Иван Маринов и с финансовата помощ на кмета на града Златко Живков тимът завършва безапелационно на първото място в Западната „Б“ група. Нападателят Венцислав Иванов става голмайстор на дивизията с 19 гола. Така „Монтана“ се завръща в „А“ група след 12-годишна пауза.

През лятото на 2009 г. за първи път е назначен чужденец за треньор – отборът е поет от македонеца Стевица Кузмановски. През декември 2009 г. обаче той напуска клуба и е заменен от Атанас Джамбазки. В края на сезона „Монтана“ завършва на 11 място. Следват още два добри сезона, в които отборът се класира в средата на таблицата. Вторият престой на клуба в най-високото ниво на българския футбол приключва през сезон 2012/13, когато тимът остава на предпоследното 15 място и изпада.

Финал за Купата на България и Първа лига 
През 2015 г. „Монтана“ за трети път влиза в „А“ група, където престоява два сезона. В края на сезон 2015/16 тимът достига за първи път в историята си до финал за Купата на България, но губи от ЦСКА с 0:1 пред 33 хиляди зрители на стадион „Васил Левски“. В периода 2017 – 2020 отборът е във Втора лига, като през 2020 г. печели нова промоция за елита след победа с 4:1 срещу Дунав (Русе) в бараж.

Успехи 
 Първа лига
 9 място – 1995/96

 Втора лига
  1 място (2) – 2008/09 и 2014/15

 Купа на България
  Финалист – 2015/16

 Купа на Професионалната футболна лига
  Финалист – 1995/96

Последните 10 сезона

Наименования 
 Христо Михайлов (1947 – 1949)
 Септември (1949 – 1957)
 Септемврийска слава (1957 – 1990)
 Монтана (от 1990 г.)

Настоящ състав 
Към 19 март 2022 г.

Почетни листи

В „А“ група

В „Б“ група

Най-големи победи в А група (Първа Лига) 
 6:0 Ботев (Пловдив) 25.07.2015
 5:2 Раковски (Русе) 26.10.1996 – Като гост
 4:0 Локомотив (Пловдив) 16.03.1996 – Като гост
 4:0 Етър (Велико Търново) 06.05.1995
 4:0 Литекс (Ловеч) 10.06.1995
 4:0 Черно море (Варна) 23.10.2010
 4:1 Дунав (Русе) 17.07.2020 – Като гост
 4:2 Локомотив (Пловдив) 15.04.2010 – Като гост
 4:2 Ботев (Враца) 10.09.2011 – Като гост
 3:0 Локомотив (Горна Оряховица) 29.05.2017 – Като гост
 3:0 Раковски (Русе) 26.04.1997
 3:0 Пирин (Благоевград) 19.11.1994
 3:0 Пирин (Благоевград) 28.08.2010
 3:0 Пирин (Гоце Делчев) 06.10.2012
 3:1 ЦСКА (София) 31.05.1997
 3:1 Ботев (Пловдив) 18.09.2020
 3:2 Черно море (Варна) 10.05.2016
 3:2 Литекс (Ловеч) 06.04.1996

Източници

Външни препратки 
 0фициален сайт на ПФК Монтана
 Фейсбук страница
 ПФК Монтана - резултати Резултати от последните мачове на ПФК Монтана

Монтана
Спорт в Монтана
Основани в България през 1921 година